**Giacomo Puccini** (\* 22. december 1858, Lucca, † 29. november 1924, Bruselj) italijanski operni skladatelj, ki je razvil nov operni slog, imenovan verizem, s čimer je ponesel italijansko opero v 20. stoletje, zato ga označujejo za pravega Verdijevega naslednika. Več njegovih oper je del standardnega repertoarja opernih hiš še danes.

Giacomo Puccini je študij kompozicije končal leta 1883 z diplomskim delom Capriccio sinfonico, katerega del je kasneje uporabil v operi La Bohème. 31. maja 1884 je debitiral v Teatro Dal Verme v Milanu s svojo prvo opero Le Villi. Izredno velik in odmeven uspeh je dosegla Puccinijeva opera Manon Lescaut, ki je imela premiero v 1. februarja 1893 v Teatro Regio v Torinu. Leta 1891 se je Puccini preselil v hišo, ki jo je kupil v Torre del Lago pri Viareggiu (v vili je danes muzej, v kapeli pa grobnica, kjer je pokopan). Puccini je tukaj ustanovil Club La Bohéme in začel pisati novo opero. Februarja 1896 je v Teatro Regio v Torinu predstavil danes eno najpriljubljenejših oper La Bohème, ki jo je na krstni predstavi dirigiral Arturo Toscanini. S to opero je postal mednarodno prepoznaven, prinesla pa mu je tudi dobro finančno stanje. Sledila je še vrsta drugih oper, ki so vse do danes ostale na repertoarjih svetovnih gledališč: Tosca, Madamme Butterfly, Dekle z zahoda, Plašč, Sestra Angelika in Gianni Schicchi, Turandot.

**Clara Josephine Wieck Schumann** (\* 13. september 1819, Leipzig, † 20. maj 1896, Frankfurt), je bila ena izmed vodilnih pianistov in skladateljica nemškega rodu v obdobju romantike. Njen mož je bil skladatelj Robert Shumann. Skupaj sta spodbujala in podpirala delo Johannesa Brahmsa. V bogati 61 letni karieri je postavila nove kriterije koncertiranja: bila je ena prvih pianistov, ki je program izvajala na pamet, kar je kasneje postal standard; spremenila je repertoar, ki se ga je pričakovalo na pianističnih recitalih – na začetku kariere je igrala popularne skladbe, ki so poudarjale predvsem tehniko izvajalca in variacije na teme znanih arij, kasneje pa je na svojih recitalih igrala večinoma glasbo takrat vodilnih skladateljev in svoja dela. Pomembna je tudi njena pedagoška zapuščina.

**Erich Wolfgang Korngold** (\* 29. maj 1897, Brno, † 29. november 1957, Los Angeles) avstrijsko-ameriški skladatelj, dirigent in pianist. Erich Korngold je veljal za čudežnega otroka. Gustav Mahler je o njem dejal, da je »glasbeni čudež«. Kompozicijo ga je poučeval skladatelj Alexander Zemlinsky. Svetovni uspeh je doživel leta 1920, ko so v Hamburgu in v Kölnu hkrati pripravili premiero opere Mrtvo mesto. Leta 1934 je režiser Max Reinhardt Korngolda povabil v ZDA. V Hollywoodu se je odlično znašel. Leta 1936 je prejel oskarja za glasbo v filmu Anthony Adverse. Postal je glasbeni guru hollywoodske filmske industrije. Skupaj s skladateljem Maxom Steinerjem je izoblikoval nov slog v filmski glasbi, ki ga zaznamujeta relativna samostojnost glasbene partiture v okviru filmskega dela in ponazarjanje filmskega dogajanja z uporabo wagnerjanskega načela »vodilnega motiva«.

ČETRTEK, 28. januarja 2016, ob 19.30

Kazinska dvorana

Kongresni trg 1/I

Magistrski koncert

Eva Černe, sopran

Klavir

doc. Marko Hribernik

Gostja

Inez Osina, mezzosporan

Mentorica

izr. prof. Alenka Dernač Bunta

**Marko Hribernik** izhaja iz glasbene družine. Svojo glasbeno pot je začel kot pianist. Na ljubljanski Akademiji za glasbo je leta 1998 z odliko diplomiral v razredu prof. Acija Bertonclja. V času študija je za svoje pianistične dosežke prejel študentsko Prešernovo nagrado. Leto dni je vzporedno študiral tudi dirigiranje pri prof. Antonu Nanutu. Leta 1999 je pričel s študijem dirigiranja na Univerzi za glasbo na Dunaju v razredu prof. Uroša Lajovica in leta 2004 z odliko diplomiral z Orkestrom Avstrijskega Radia v zlati dvorani Musikvereina. Zborovsko dirigiranje je študiral v razredu prof. Güntherja Theuringa. Že od študijskega obdobja na Dunaju dalje redno sodeluje z Orkestrom Slovenske filharmonije, v sezoni 2001/2002 je prevzel mesto rezidenčnega dirigenta. V tem obdobju je začel sodelovati z vsemi slovenskimi profesionalnimi simfoničnimi orkestri, s Simfoničnim orkestrom RTV Slovenija ter ustanovama SNG Opera in balet Ljubljana, SNG Opera in balet Maribor. S Komornim orkestrom KOS Društva slovenskih skladateljev ter drugimi ansambli za novo glasbo je krstno izvedel mnogo slovenskih in tujih skladb. V okviru koncertnih in arhivskih snemanj sodeluje z RTV Slovenija. Hribernik je ustanovitelj orkestra in zbora Academia Sancti Petri (2004), s katerima gostuje na koncertnih prireditvah v Sloveniji in tujini. V zadnjem desetletju je pripravil in dirigiral mnogo opernih predstav, mdr. Zaljubljen v tri oranže Sergeja Prokofjeva, Manon Lescaut G. Puccinija, Črne maske Marija Kogoja, krstno pa je izvedel dve slovenski operi, Ljubezen kapital Janija Goloba ter Brata Alojza Ajdiča. Leta 2006 je začel sodelovati z Akademijo za glasbo v Ljubljani in leta 2011 postal docent na Oddelku za dirigiranje. Kot dirigent oz. pianist je gost različnih glasbenih ustanov in festivalov (Hrvaška, Srbija, Avstrija, Anglija, Češka, Grčija, Italija, Kazahstan, idr.)

**Spored**

F. Durante (1684-1755)

*Vergin tutto amor*

J. S. Bach (1685-1750)

*Zerfliesse mein Herze, iz Pasijona po Janezu*

C. Schumann (1819-1896)

I. *Was weinst du, Blümlein?*

II. *An einem lichten Morgen*

III. *Geheimes Flüstern hier und dort*

IV. *An einem grünen Hügell*

V. *Das ist ein Tag, der klingen mag*

VI. *O Lust, o Lust*

**\*\*\***

E. Korngold (1897-1957)

*Glück das mir verblieb, arija Mariette iz opere Die Tote Stadt*

G. Puccini (1858-1924)

*Quando me'n vo, arija Musette iz opere La Boheme*

L. Delibes (1836-1891)

*Duo des fleurs, Sous le dome epais, duet Lakme in Mallike iz opere Lakme*

**Eva Černe** je svoje prve pevske izkušnje pridobila v otroškem pevskem zboru Glasbene šole Domžale, pod vodstvom Jožice Vidic. Pri dvanajstih letih je posnela svojo otroško kaseto z najstniškimi pesmi. Vsako leto se je udeleževala festivalov Prvi glasek Gorenjske (zmaga l. 2003), MMS, FENS (zmaga l. 2004), Veseli tobogan, Kristalček, Prvi glas Gorenjske. Leta 2006 je na tekmovanju RTVSLO, zmagala na »Bitki talentov«, na Slovenski popevki 2007 pa je po izboru občinstva prejela prvo nagrado festivala. V obdobju od leta 2006 naprej, je sodelovala s številnimi pihalnimi orkestri, godbami ter big bandi Slovenije. Nastopila je tudi na festivalu Slovenska popevka 2013 in s skladbo Vrti se v ritmu zmagala v kategoriji za najboljšo skladbo v celoti po izboru občinstva. Eva redno nastopa tudi na opernih odrih. Leta 2009 je pela na osrednji državni proslavi ob dnevu reformacije z Orkestrom Slovenske filharmonije, opernim zborom, komornim zborom Ave ter dirigentom Urošem Lajovicem. V baročni operi Orfej, je leta 2013 večkrat nastopila v vlogi Euridike. S komornim godalnim orkestrom Mladi ljubljanski solisti, je kot solistka nastopila na turneji po Sloveniji. Na Akademiji za glasbo je v letu 2014 sodelovala pri projektu opere La Cecchina, kjer je nastopila v vlogi Sandrine in prejela odlične kritike. V SNG operi Maribor je nastopila v operi Rusalka, A. Dvoržaka in v operi Čarobna piščal W. A. Mozarta. V letu 2011 je sodelovala na poletnem festivalu v gledališču na Studencu v predstavi »Dama iz Maxima«, kjer je igrala glavno vlogo. Sodelovanje je ponovila leta 2014, ko je na osemnjastih razprodanih predstavavah z naslovom »Veselica v dolini tihi« sodelovala v vlogi Sare Baloh. V letu 2015 je debitirala v operi SNG Opera in balet Ljubljana z vlogama Farsquite v operi Carmen in Kupida v opereti Orfej v peklu.